ЗэгурыIуэныгъэм ипкъ иткIэ
Бакулев А. Н. и цIэр зезыхьэ Гу-лъынтхуэ узыфэхэмкIэ щIэныгъэ центрым и IэщIагъэлIхэр Налшык къалэ щыIащ икIи сымаджэхэм я щытыкIэр къапщытащ. ФIагъ лъагэ зиIэ технологие IэзэкIэр зи лъабжьэ Iуэхутхьэбзэхэм хуэныкъуэу цIыху 40 къагъэлъэгъуащ.
КъБР-м Узыншагъэр хъумэнымкIэ и министерствэмрэ центрымрэ зэдэлэжьэну зэращIылIа зэгурыIуэныгъэм ипкъ иткIэ, мазэ 24-м къриубыдэу IэщIагъэлIхэр Налшык 9 къэкIуащ. Абыхэм республикэм и цIыху 680-рэ операцэ ящIащ.
Сымаджэхэм еплъащ дохутыр-кардиолог Къанэмэт Таймураз (КъБКъУ-м и медицинэ къудамэр къиухащ), гулъынтхуэ узыфэхэмкIэ хирургхэу Фатулаев Замик, Данилов Данилэ сымэ.
Бакулев А. Н. и цIэр зезыхьэ Гу-лъынтхуэ узыфэхэмкIэ щIэныгъэ центрым и IэщIагъэлIхэм къэкIуэгъуэ къэс нэхъапэкIэ езыхэм операцэ ящIауэ щытахэми я щытыкIэр зыхуэдэр зрагъащIэ. Абыхэм ящыщщ Карпенкэ Владимиррэ Уртенов Маратрэ. «Узыфэ хьэлъэт сиIэр, ауэ Къанэмэт Таймураз къызэплъа иужь, гугъэ къысхилъхьэжащ. Москва срагъэблагъэри, кардиохирург цIэрыIуэ Бокерие Лео операцэ сищIащ. Иджыпсту си Iуэхур хъарзынэщ, узым сыкъыхигъэзыхьыркъым», — жиIащ Карпенкэ.
Уртенов Марат и Iуэхури гъэщIэгъуэну къекIуэкIащ. Къыдалъхуа гу уз зэриIэр занщIэу къащIакъым. Нэгъабэ пыхусыхур къыпкърыхьэри, узыр абы къыдэхъеящ. Къанэмэт Таймураз зэрыжиIэмкIэ, Марат и насыпти, Центральнэ поликлиникэм и дохутырхэм псынщIэу абы и щытыкIэр зэхагъэкIащ. Бакулев А. Н. и цIэр зезыхьэ Гу-лъынтхуэ узыфэхэмкIэ щIэныгъэ центрым и IэщIагъэлIхэм я зи чэзу къэкIуэгъуэм ар ирагъэблэгъащ я IуэхущIапIэм. Уртеновым и операцэри езыгъэкIуэкIар Бокерие Леощ. Центрым и дохутырхэм ар хабжащ я деж щрагъэкIуэкI операцэ нэхъ гугъу дыдэхэм.
КъБР-м узыншагъэр хъумэнымкIэ и министр Хъубий Марат Москва къикIа дохутырхэм яхуэзащ икIи фIыщIэ яхуищIащ ехъулIэныгъэ яIэу зэрызэдэлажьэмкIэ. Апхуэдэуи ар епсэлъащ центрым ирагъэблэгъа сымаджэхэм.
Дол Iэминэ.
